নানা হেসে বললেন, চুন না খেলে পানের কি স্বাদ বুঝবা মা। দুই হাজার সালের দিকে আমি তখনও বিভিন্ন পত্র পত্রিকায় লেখালেখি করতাম। সে সুবাধে মাসিক আল-ফারুক পত্রিকায়ও লেখতাম। পত্রিকার প্রতিষ্ঠাতা ও সম্পাদক প্রখ্যাত আলেমে দ্বীন মাওলানা আশরাফ আলী বিশ্বনাথী যিনি জমিয়তের কেন্দ্রীয় সভাপতি ছিলেন, আমাকে  আদর করে কাছে বসিয়ে বললেন তুমি আমার পত্রিকার প্রতিটি সংখ্যায় একটি করে লেখা দিয়ো। এই বলে আপ্যায়নের জন্য নিজের পানের বাটা বের করে দিয়ে বললেন পান খাও। আমি একটু পান ও একটু সুপারী নিয়ে খেতে উদ্যত হলে চুনের কৌটাটি হাত বাড়িয়ে দিয়ে বললেন এই নাও চুন। হাসিমুখে বললাম হুজুর চুন খাইনা। একথা শুনে হুজুর মুচকী হাসলেন।